ജീവിതശൈലീ രോഗങ്ങള് കൂടെ നടന്ന് കുരുക്കിലാക്കും !! ജീവിതശൈലീ രോഗങ്ങളെ നിയന്ത്രിക്കുന്നതിനും ആവ ഉണ്ടാകാതെ ആരോഗ്യത്തോടെയിരിക്കുന്നതിനും എന്തൊക്കെ ശ്രദ്ധിക്കണമെന്ന് ആയുര്വേദത്തില് പ്രത്യേക നിര്ദ്ദേശമുണ്ട്. അതില് ചില കാര്യങ്ങള് വളരെ പ്രാധാന്യത്തോടെ എപ്പോഴും ഓര്മിക്കേണ്ടതാണ്. പഥ്യം എന്നത് രോഗാവസ്ഥയെ ഒഴിവാക്കാനായി രോഗി ശീലിക്കേണ്ട കാര്യമാണ്. രോഗചികിത്സയില് മരുന്ന് പോലെ പ്രധാനപ്പെട്ടത് തന്നെയാണ് ഹിതമായതിനെ ശീലിക്കലും അല്ലാത്തവയെ ഒഴിവാക്കലും. ശീലിക്കേണ്ടതിനെ പഥ്യമെന്നും ഒഴിവാക്കേണ്ടതിനെ അപഥ്യമെന്നും പറയും. അവയും കൂടി ശ്രദ്ധിച്ചാല് മാത്രമേ കുറച്ചു മരുന്നുകൊണ്ട് കൂടുതല് ഫലം കിട്ടുന്ന ചികിത്സ സാദ്ധ്യമാകുകയുള്ളൂ. ഓരോ രോഗങ്ങളിലും രോഗകാരണങ്ങളെ ഒഴിവാക്കുന്ന തരത്തിലുള്ള ഇടപെടലുകള് അനിവാര്യമാണ്. ഭക്ഷണമായാലും ചില പ്രവര്ത്തികളായാലും അത് അത്യാവശ്യം തന്നെ. ജീവിതശൈലീരോഗങ്ങള് ഒഴിവാക്കാന് നിലവിലുള്ള ജീവിതശൈലി മാറ്റുകയാണ് വേണ്ടത് എന്നു പറയുന്നത് ഇതുകൊണ്ടാണ്. ജീവിതശൈലിയില് മാറ്റങ്ങള് വരുത്താന് അതത് വ്യക്തികള്ക്ക് അല്ലെങ്കില് രോഗികളായവര്ക്ക് വലിയൊരു പരിധിവരെ സാധിക്കും. അതിനുവേണ്ടി പരമാവധി ശ്രമിക്കുക. അല്ലാതെ മരുന്ന് കഴിച്ചുമാത്രം പ്രമേഹവും രക്തസമ്മര്ദ്ദവും തൈറോയ്ഡും കൊളസ്ട്രോളും പോലുള്ള ജീവിതശൈലീ രോഗങ്ങളും മാറ്റാന് കഴിയുമെന്ന ധാരണ ശരിയല്ല. രോഗത്തിന്റെ കാലയളവ് വര്ദ്ധിക്കുന്നതിനനുസരിച്ച് മറ്റു പല രോഗങ്ങളും നിലവിലുള്ള രോഗത്തിന്റെ തുടര്ച്ചയായി ഉണ്ടാകാനും അതോടൊപ്പം കൂടുതല് ശക്തിയേറിയ പുതിയ രോഗങ്ങള്കൂടി ഉണ്ടാകാനുമുള്ള സാദ്ധ്യത ഏറെയാണ്. ആരോഗ്യനിലവാരം മോശമാകുന്നതിലൂടെ ജീവിതം തന്നെ താളംതെറ്റുമെന്ന കാര്യത്തില് സംശയമില്ല. കൂടെ നടന്ന് കുരുക്കിലാക്കുന്നവയാണ് ജീവിതശൈലീ രോഗങ്ങള് എന്ന് പറയാം. ശരിയായി ചികിത്സിച്ചാല് പോലും പലപ്പോഴും പണി തരുന്നവയാണ് പലതും. അപ്പോള്, ശരിയായി ചികിത്സിച്ചവരും ചികിത്സ പ്രയോജനപ്പെടുന്നുണ്ടോയെന്ന് പരിശോധനകളിലൂടെ ഇടയ്ക്കിടെ വിലയിരുത്താത്തവരും ബുദ്ധിമുട്ടും എന്ന് മാത്രമേ പറയാനുള്ളൂ. രോഗലക്ഷണങ്ങള് കൊണ്ട് പല രോഗങ്ങളേയും തിരിച്ചറിയാന് കഴിഞ്ഞേക്കും. എന്നാല്, ലക്ഷണങ്ങളൊന്നുമില്ലാതെ നിശബ്ദമായി കൂടെനിന്ന് പണി തരുന്ന രോഗമാണ് രക്തസമ്മര്ദ്ദം. മറ്റു പല രോഗങ്ങളുമായി ചേര്ന്ന് വളരെയേറെ ബുദ്ധിമുട്ടുകളുണ്ടാക്കുന്ന രക്തസമ്മര്ദ്ദം അഥവാ ഹൈപ്പര്ടെന്ഷനെ നിയന്ത്രിക്കാന് ഭക്ഷണത്തേക്കാള് പ്രവര്ത്തികള്ക്കും മനോവികാരങ്ങള്ക്കുമാണ് പ്രാധാന്യമുള്ളത്. ഭക്ഷണത്തില് ശ്രദ്ധ ഉപ്പില് ആതീവശ്രദ്ധ വണ്ണക്കൂടുതലുള്ള രക്തസമ്മര്ദ്ദരോഗികള് വണ്ണം കുറയ്ക്കുന്ന വിധമുള്ള ഭക്ഷണത്തിന് പ്രാധാന്യം നല്കണം. ഭക്ഷണത്തിന്റെ അളവ് കുറയ്ക്കുകയും വ്യായാമം വര്ദ്ധിപ്പിക്കുകയും ചെയ്യുന്നത് നല്ലതാണ്. ഇതിന് സാധിക്കാത്തവര് ഇടയ്ക്കിടെ കഴിക്കുന്ന ഭക്ഷണമെങ്കിലും പൂര്ണ്ണമായും ഒഴിവാക്കണം. പ്രധാന ആഹാരമായി ശീലിച്ച സമയത്തുള്ള ഭക്ഷണം മാത്രം മതിയെന്ന് വയ്ക്കണം. കുക്കിംഗ് ഓയില്, മധുരമുള്ള സോഫ്റ്റ് ഡ്രിങ്ക്സ്, ഐസ്ക്രീം, ബേക്കറി, എണ്ണപ്പലഹാരങ്ങള് ഇവ ഒഴിവാക്കണം. മദ്യവും ഉപയോഗിക്കരുത്. പാല്, മുട്ട, മാംസം, ബട്ടര് എന്നിവ ഒഴിവാക്കുന്നതിലൂടെ ശരീരത്തില് അടിഞ്ഞുകൂടാനിടയുള്ള കൊഴുപ്പിനെ കുറയ്ക്കാം. പ്രഭാതഭക്ഷണം കൃത്യമായി കഴിക്കുകയും അത്താഴത്തിന്റെ അളവ് കുറയ്ക്കുകയും ചെയ്യുക. ഭക്ഷണത്തില് ജലാംശത്തിന്റേയും നാരിന്റേയും അളവ് കൂടുതലുണ്ടായിരിക്കുന്നതാണ് നല്ലത്. ശരീരത്തിന് ആവശ്യമായതിനേക്കാള് കൂടുതല് ഉപ്പ് ദിവസവും നമ്മള് കഴിക്കുന്നുണ്ട്. ഇതിനാല് വര്ദ്ധിക്കുന്ന സോഡിയം കാരണം രക്തസമ്മര്ദ്ദം കൂടുമെന്നതിനാല് ഉപ്പിന്റെ ഉപയോഗം വളരെ നിയന്ത്രിക്കേണ്ടി വരും. ഉപ്പ് കുറയ്ക്കണമെങ്കില് ബേക്കറി സാധനങ്ങളും അച്ചാറും ഉപ്പിലിട്ടവയും ഒഴിവാക്കിയേ മതിയാകൂ. മാംസാഹാരം പരമാവധി കുറയ്ക്കുന്നതും ബീഫ് ഒഴിവാക്കുന്നതും രക്തസമ്മര്ദ്ദം കുറയ്ക്കാന് നല്ലതാണ്. പ്രത്യേകിച്ച് അമിതവണ്ണമുള്ളവര്. സസ്യഭുക്കായ ഒരാളിന് രക്താതിമര്ദ്ദവും ഹൃദയവുമായി ബന്ധപ്പെട്ട പല രോഗങ്ങളും ഒഴിവാക്കാനാകും. അതുകൊണ്ട്, ഇത്തരം രോഗികള് പരമാവധി സസ്യഭുക്കാകുന്നതാണ് നല്ലത്. പാല്ക്കട്ടി ഉപയോഗിക്കുന്നവരിലും അതിലുള്ള ടൈറാമിന്റെ സാന്നിദ്ധ്യംകൊണ്ട് ബി.പി വര്ദ്ധിക്കാം. കരിക്കിന്വെള്ളം, പടവലങ്ങ, പേരയില, കുമ്ബളങ്ങ, പഴങ്ങള്, ഉണക്കമുന്തിരി, കോവയ്ക്ക, വാഴപ്പിണ്ടി, വാഴക്കൂമ്ബ്, ഇലക്കറികള് തുടങ്ങിയവയുടെ വിവിധ രീതിയിലുള്ള ഉപയോഗം അമിതരക്തസമ്മര്ദ്ദമുള്ളവര്ക്ക് നല്ലതാണ്. എന്നാല്, ഉറക്കംപോലും തടസ്സപ്പെടുന്ന വിധത്തില് വളരെ വൈകിയുള്ള രാത്രിഭക്ഷണം, അമിതഭക്ഷണം, എളുപ്പം ദഹിക്കാത്ത ഭക്ഷണം തുടങ്ങിയവ രോഗവര്ദ്ധനയ്ക്ക് കാരണമാകും. ആഹാരം കഴിച്ച് ഒന്നര മണിക്കൂറിന് ശേഷം ഉറങ്ങാന് കിടക്കുന്നതാണ് നല്ലത്. കൊളസ്ട്രോള് എന്ന വില്ലന് പ്രമേഹവും രക്തസമ്മര്ദ്ദവും പോലെ സാധാരണമാണ് വര്ദ്ധിച്ച കൊളസ്ട്രോളും. മുമ്ബെങ്ങുമില്ലാത്ത വിധത്തിലുള്ള ഭക്ഷണത്തിലെ ക്രമക്കേടുകളും ദഹന സംബന്ധമായ കാര്യങ്ങളിലുണ്ടാകുന്ന പ്രശ്നങ്ങളും ചില രോഗാവസ്ഥകളും കൊളസ്ട്രോള് വര്ദ്ധിക്കുന്നതിന് കാരണമാകുന്നുണ്ട്. കൊളസ്ട്രോള് നിയന്ത്രിക്കാന് പലതരത്തിലുള്ള ജീവിതശൈലീമാറ്റങ്ങള് ആദ്യമൊക്കെ വരുത്തുന്നവരും ക്രമേണ മരുന്നിലേക്ക് തന്നെ മാറുന്നതായി കാണുന്നുണ്ട്. തുടര്ച്ചയായി ഭക്ഷണക്രമീകരണം കൃത്യതയോടെ അനുസരിക്കുന്നതിനേക്കാള് ഗുളിക കഴിക്കുന്നതാണ് എളുപ്പമെന്ന് കരുതുന്നതാണ് അതിന് കാരണം. ഭക്ഷണക്രമത്തിലൂടെ കൊളസ്ട്രോള് കുറയുന്നതിനൊപ്പം അനുബന്ധരോഗങ്ങളും അവ ഉണ്ടാക്കാനുള്ള സാദ്ധ്യതയും കുറയും. എന്നാല്, മരുന്നുമാത്രം കഴിച്ച് രോഗത്തെ വരുതിയിലാക്കാന് ശ്രമിക്കുന്നവര്ക്ക് ക്രമേണ മരുന്നിന്റെ അളവ് വര്ദ്ധിപ്പിക്കേണ്ടി വരികയും ഇതേ കാരണം കൊണ്ടുതന്നെ പുതിയ ചില രോഗങ്ങളെങ്കിലുംകൂടി ഉണ്ടാകുകയും ചെയ്യുമെന്നതാണ് യാഥാര്ത്ഥ്യം. കൊളസ്ട്രോള് വര്ദ്ധിച്ചിരിക്കുന്നവരില് അമിതവണ്ണം, തൈറോയ്ഡ്, ഫാറ്റിലിവര്, കരള് സംബന്ധമായ രോഗങ്ങള് എന്നിവയുണ്ടെങ്കില് അവയ്ക്കും ശരിയായ ചികിത്സ ആവശ്യമാണ്. ഇവയിലേതെങ്കിലുമൊന്ന് മാത്രമായി ചികിത്സിച്ച് ഭേദമാക്കാന് പ്രയാസവുമാണ്. ഓരോ അവസ്ഥകള്ക്കും പ്രത്യേകം പ്രത്യേകമുള്ള മരുന്നുകളും ആവശ്യമായിവരും. എന്നാല്, ഇത്തരമാള്ക്കാര് ശരിയായ ഭക്ഷണം ക്രമീകരിച്ചാല് അതായത് പഥ്യമനുസരിച്ചുള്ള ഭക്ഷണം ഉള്പ്പെടുത്തുകയും അപഥ്യമായതിനെ ഒഴിവാക്കുകയും ചെയ്താല് മേല്പ്പറഞ്ഞ എല്ലാ അവസ്ഥകള്ക്കും സമാധാനം ലഭിക്കും. മാംസവും കൊഴുപ്പും അമിതമായി അരിയാഹാരവും കഴിക്കുന്നവര്ക്ക് മാത്രമേ കൊളസ്ട്രോള് ഉണ്ടാകൂ എന്ന ധാരണ ശരിയല്ല. എന്നാല്, അത്തരമാള്ക്കാര്ക്ക് കൊളസ്ട്രോള് വര്ദ്ധിക്കാനുള്ള സാദ്ധ്യത കൂടുതലാണെന്ന കാര്യത്തില് തര്ക്കമില്ല. തുടരും